....2024

**Majandus- ja infotehnoloogiaministri 25. augusti 2023. a käskkirja nr 135 „Toetuse andmise tingimused valdkondlike digipöörete toetamiseks“ muutmise käskkirja eelnõu seletuskiri**

**I SISUKOKKUVÕTE**

Euroopa Regionaalarengu Fondi vahendite kasutamisel perioodil 2021–2027 on aluseks Euroopa Parlamendi ja nõukogu määruse (EL) nr 2021/1060, millega kehtestatakse ühissätted Euroopa Regionaalarengu Fondi, Euroopa Sotsiaalfond+, Ühtekuuluvusfondi, Õiglase Ülemineku Fondi ja Euroopa Merendus-, Kalandus- ja Vesiviljelusfondi kohta ning nende ja Varjupaiga-, Rände- ja Integratsioonifondi, Sisejulgeolekufondi ning piirihalduse ja viisapoliitika rahastu suhtes kohaldatavad finantsreeglid (ELT L 231, 30.06.2021, lk 159–706) (edaspidi *ühissätete määrus*) artiklis 10 nimetatud partnerluslepe ning Vabariigi Valitsuse heaks kiidetud ja Euroopa Komisjoni kinnitatud rakenduskava „Ühtekuuluvuspoliitika fondide rakenduskava 2021–2027” (edaspidi *rakenduskava*).

Rakenduskava elluviimiseks kehtestas majandus- ja infotehnoloogiaminister 25. augustil 2023. a käskkirja nr 135 „Toetuse andmise tingimused valdkondlike digipöörete toetamiseks“[[1]](#footnote-1) (edaspidi *käskkiri*).

Viidatud käskkirja on muudetud majandus- ja infotehnoloogiaministri 1. novembri 2023. a käskkirjaga nr 145 ja 8. veebruari 2024. a käskkirjaga nr 19.

Käesoleva käskkirjaga kehtestatakse lisa muudatus, mille sisuks on näitajate informatsiooni uuendamine ja elluviijate ettepanekute alusel neist igaühe 2025. aasta eelarve lisamine.

Käskkirjas esitatakse partnerid elluviijate kaupa. Detailsemad tegevused esitatakse elluviija ja partnerite kaupa tegevuskavades. Riigikantselei partnerite hulka lisatakse Riigi Infosüsteemi Amet.

Käskkirja ja seletuskirja koostasid MKM-i digiriigi arengu osakonna nõunik Monika Karu (monika.karu@mkm.ee, 639 7673) ja nõunik Alar Teras (alar.teras@mkm.ee, 625 6377). Käskkirja juriidilise ekspertiisi tegi õigusosakonna õigusnõunik Gerly Lootus (gerly.lootus@mkm.ee, 639 7652).

**Esimese punktiga** muudetakse käskkirja punkte 5.6.

Punktiga 1.1. kehtestatakse käskkirja lisa täiendatud sõnastuses ja lisatakse Riigikantselei partnerina Riigi Infosüsteemi Amet. Elluviija partnerid on sõnaselgelt loetletud käskkirjas ning tegevused elluviija ja partnerite kaupa tuuakse esile tegevuskavades. Lisaks uuendatakse näitajate informatsiooni ja lisatakse elluviijate ettepanekute alusel neist igaühe 2025.a eelarvet.

**Teise punktiga** nähakse ette käskkirja rakendamise tagantjärele, 25. augustist 2023.a, st muudetava käskkirja kehtima hakkamisest. Tagasiulatuva määruse kehtima hakkamine on vajalik, sest osaliselt on elluviijad alustanud tegevusi kinnitatud tegevuskavade alusel. Tegevuskavades olevate tegevuste ettevalmistamise käigus tõusetus vajadus täiendavate partnerite kaasamiseks.

**II Käskkirja vastavus Euroopa Liidu õigusele**

Käskkiri on kooskõlas ühissätete määrusega.

**III Käskkirja mõjud**

Mõjud on hinnatud 25. augusti 2023. a käskkirja nr 135 „Toetuse andmise tingimused valdkondlike digipöörete toetamiseks“ seletuskirjas. Käesoleva käskkirja muudatusega mõjud ei muutu.

**IV TAT kooskõla valikukriteeriumitega**

Kõigi käskkirja alusel rahastatavate tegevuste puhul lähtutakse ka edaspidi Vabariigi Valitsuse 12. mai 2022. a määruse nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ §‑st 7.

**V Käskkirja jõustumine**

Käskkirja muudatus rakendub tagasiulatuvalt alates käskkirja kehtima hakkamisest 25. augustil 2023, kuna lisatakse 2025.a tegevuste eelarve ja nimetatakse elluviijate uued partnerid.

**VI. Eelnõu kooskõlastamine, huvirühmade kaasamine ja avalik konsultatsioon**

Eelnõu edastati kooskõlastamiseks eelnõude infosüsteemi (EIS) kaudu kõikidele ministeeriumitele, Euroopa Komisjonile, perioodi 2021–2027 seirekomisjonile ja Riigi Tugiteenuste Keskusele ning arvamuse avaldamiseks Riigikantseleile, Riigi Infosüsteemi Ametile, Eesti Linnade ja Valdade Liidule, Registrite ja Infosüsteemide Keskusele, Keskkonnaagentuurile, Keskkonnaministeeriumi Infotehnoloogiakeskusele, Eesti Laulu- ja Tantsupeo Sihtasutusele, Eesti Rahvakultuuri Keskusele, Eesti Rahvusraamatukogule, Muinsuskaitseametile, Rahvusarhiivile, Tarbijakaitse ja Tehnilise Järelevalve Ametile, Maksu- ja Tolliametile, Rahandusministeeriumi Infotehnoloogiakeskusele, Rahapesu Andmebüroole; Põllumajandus- ja Toiduametile, Põllumajanduse Registrite ja Informatsiooni Ametile, Riigi Laboriuuringute ja Riskihindamise Keskusele, Häirekeskusele, Politsei- ja Piirivalveametile, Siseministeeriumi infotehnoloogia- ja arenduskeskusele, Sihtasutusele Põhja-Eesti Regionaalhaigla, Ravimiametile, Sotsiaalkindlustusametile, Terviseametile, Tervise Arengu Instituudile, Tervise ja Heaolu Infosüsteemide Keskusele.

Ministeeriumid kooskõlastasid eelnõu EIS-is ja ettepanekuid ei laekunud. Eesti Infotehnoloogia ja Telekommunikatsiooni Liit esitas arvamuse koos ettepanekuga, mida on kajastatud seletuskirja lisas.

1. <https://adr.rik.ee/mkm/dokument/14601782> [↑](#footnote-ref-1)